รัฐมนตรีช่วยว่าการกระทรวงคมนาคม เชิญชวนประชาชนร่วมลดปริมาณฝุ่นละอองและบรรเทาสถานการณ์ฝุ่นละออง PM 2.5 หันมาใช้บริการรถโดยสารสาธารณะให้เพิ่มขึ้น
นายไพรินทร์ ชูโชติถาวร รัฐมนตรีช่วยว่าการกระทรวงคมนาคม เปิดเผยภายหลังลงพื้นที่ตรวจติดตามผลการดำเนินงานอาคารจอดแล้วจร ของรถไฟฟ้ามหานคร สายฉลองรัชธรรม (สายสีม่วง) ของการรถไฟฟ้าขนส่งมวลชนแห่งประเทศไทย หรือ รฟม. ที่ สถานีคลองบางไผ่ ว่า ขณะนี้ รฟม. ได้ยกเว้นค่าบริการจอดรถยนต์ สำหรับผู้ใช้บริการรถไฟฟ้ามหานคร สายฉลองรัชธรรม หรือ MRT สายสีม่วง ไปจนถึงวันที่ 28 กุมภาพันธ์นี้ เพื่อเป็นการเชิญชวนให้ประชาชนหันมาใช้บริการรถไฟฟ้าแทนการใช้รถยนต์ ซึ่งจะช่วยลดปริมาณฝุ่นละอองและบรรเทาสถานการณ์ฝุ่นละออง PM 2.5 เกินค่ามาตรฐาน ซึ่งประชาชนสามารถนำรถยนต์ไปจอดและเดินทางต่อด้วยรถไฟฟ้า MRT สายสีม่วงได้ ณ อาคารจอดแล้วจรทั้ง 4 แห่ง         โดยเปิดให้บริการทุกวัน ตั้งแต่เวลา 05.00 – 01.00 น. ได้แก่ อาคารจอดแล้วจรสถานีคลองบางไผ่ รองรับรถยนต์ได้ 1,986 คัน /อาคารจอดแล้วจรสถานีสามแยกบางใหญ่ รองรับรถยนต์ได้ 1,296 คัน/ อาคารจอดแล้วจรสถานีบางรักน้อยท่าอิฐ รองรับรถยนต์ได้ 1,076 คัน และอาคารจอดแล้วจรสถานีแยกนนทบุรี 1 รองรับรถยนต์ได้ 565 คัน ทั้งนี้ในอนาคตมีแผนจะนำร้านค้าสะดวกซื้อมาเปิดให้บริการภายในอาคารจอดแล้วจรตลอด 24 ชั่วโมง เพื่อจูงใจผู้ใช้บริการมากขึ้น เนื่องจากกลางปีนี้รถไฟฟ้าส่วนต่อขยายสายสีน้ำเงินช่วงหัวลำโพง-บางแค จะเปิดให้บริการหากเป็นไปตามแผน คาดว่าปลายปี 2562 หรือต้นปี 2563 รถฟ้าสายสีน้ำเงินจะเปิดให้บริการครบทุกสถานีและจะสามารถเชื่อมต่อกับสถานีรถไฟฟ้าสายสีม่วงได้สะดวกยิ่งขึ้น        ด้านนายวิทยา พันธุ์มงคล ผู้ช่วยผู้ว่าการรักษาการรองผู้ว่าการ (ปฏิบัติการ) รฟม.เปิดเผยว่า ปัจจุบัน มีผู้โดยสารใช้บริการรถไฟฟ้าสายสีม่วงสูงสุดประมาณ 60,000 คนต่อวัน